Document ID: 32003D0429

Sklep Evropskega parlamenta in Sveta
z dne 19. maja 2003
o prilagoditvi finančnega načrta za širitev
(2003/429/ES)
EVROPSKI PARLAMENT IN SVET EVROPSKE UNIJE STA -
ob upoštevanju Pogodbe o ustanovitvi Evropske skupnosti,
ob upoštevanju Medinstitucionalnega sporazuma z dne 6. maja 1999 med Evropskim parlamentom, Svetom in Komisijo o proračunski disciplini in izboljšanju proračunskega postopka [1], in zlasti točke 25 Sporazuma,
ob upoštevanju predloga Komisije [2],
v skladu s postopkom, določenim v petem pododstavku člena 272(9) Pogodbe [3],
ob upoštevanju naslednjega:
(1) Finančni načrt za Evropsko unijo (s 15 članicami), dogovorjen v Medinstitucionalnem sporazumu z dne 6. maja 1999 med Evropskim parlamentom, Svetom in Komisijo, je treba prilagoditi, da se upoštevajo razmere razširjene Evropske unije s 25 članicami za obdobje 2004 do 2006 v cenah iz 1999.
(2) Evropski svet je v Kopenhagnu dne 12. in 13. decembra odobril rezultate pogajanj, ki so določili zahteve po odhodkih, ki so posledica pristopa 10 novih držav članic v letu 2004.
(3) Jasno navaja, da bo predpristopna finančna pomoč za Turčijo financirana iz poglavja "predpristopna pomoč" za leto 2004.
(4) Treba je upoštevati vpliv politične rešitve spora na Cipru v času trenutnega finančnega okvira na finančni načrt.
(5) V skladu z drugim pododstavkom točke 25 Medinstitucionalnega sporazuma z dne 6. maja 1999 spremembe v poglavjih, ki jih ta prilagoditev zadeva, ne smejo presegati zneskov, prikazanih v okvirnem finančnem načrtu v Prilogi II k navedenemu sporazumu -
SKLENILA:
Člen 1
V obdobju 2004 do 2006 se letna zgornja meja za odobritve za prevzem obveznosti v poglavjih 1, 2, 3 in 5 finančnega načrta iz Priloge I k Medinstitucionalnemu sporazumu z dne 6. maja 1999 poveča za ustrezne zahteve po odhodkih, ki izhajajo iz pristopa 10 novih držav članic.
Zgornja meja poglavja 7 vključuje odobrena proračunska sredstva za predpristopno pomoč Turčiji. Naslov poglavja 7 se spremeni tako, da se glasi "Predpristopna strategija".
Izdela se novo poglavje 8, da se vključijo proračunske izravnave, dogovorjene na Evropskem Svetu v Kopenhagnu.
Člen 2
1. Posledično se Priloga I k Medinstitucionalnemu sporazumu z dne 6. maja 1999 nadomesti s prilagojenim finančnim načrtom v cenah iz 1999 za Evropsko unijo s 25 članicami (pri čemer so izključene proračunske posledice, ki izhajajo iz politične rešitve spora na Cipru), kakor je prikazano v tabeli 1a.
V primeru, da bo na Cipru dosežena politična rešitev spora, se uporablja finančni načrt za Evropsko unijo s 25 članicami v cenah iz 1999, kakor je prikazano v tabeli 1b.
V skladu s tem Priloga II k Medinstitucionalnemu sporazumu z dne 6. maja 1999 postane brezpredmetna.
2. Ustrezni finančni načrt, ki izhaja iz tehnične prilagoditve za leto 2004 v skladu z gibanjem bruto nacionalnega dohodka (BND) in cen, je prikazan v tabelah 2a in 2b.
V Bruslju, 19. maja 2003

Labels: 15